paragraph_text: Svjestan Hormuzove brojčane nadmoći, pogotovo u teškoj, oklopljenoj konjici, Halid je pred bitku koristio strategiju temeljenu na većoj pokretljivosti svoje arapske lake konjice i deva, te je izmorio neprijatelja. Kada je konačno došlo do okršaja, Hormuz je svoje umorne i demoralizirane postrojbe vezao lancima kako bi neprijatelju dao do znanja da će se boriti do kraja, a po čemu je bitka kasnije i dobila ime. Na samom početku je, u skladu s tadašnjim perzijskim ratnim običajima, Halidu ponuđen dvoboj s Hormuzom, što je on prihvatio, te u njemu ubio Hormuza. Obezglavljena perzijska vojska je potom napadnuta i gotovo potpuno uništena.